ส่วนที่ 1

ข้อมูลสรุป (Executive Summary)

กลุ่มบริษัท ไทยรุ่งยูเนี่ยนคาร์ จำกัด (มหาชน) เป็นผู้ประกอบธุรกิจในอุตสาหกรรมยานยนต์
ประกอบธุรกิจด้านการออกแบบ วิจัยและพัฒนาผลิตภัณฑ์ การสร้างแม่พิมพ์และอุปกรณ์การผลิต
การผลิตชิ้นส่วนโลหะและพลาสติก การรับจ้างประกอบ และดัดแปลงรถยนต์ต่าง ๆ
เพื่อเป็นรถสเตชั่นวากอน หรือรถอเนกประสงค์ 7 ที่นั่ง รถแท็กซี่ และรถใช้งานเฉพาะด้าน
(Special Purpose Vehicles) เช่น รถฉุกเฉินเคลื่อนที่เร็ว รถตู้ รถพยาบาล รถห้องเย็น
รถมินิบัส เป็นต้น และเป็นตัวแทนจำหน่ายและศูนย์บริการหลังการขาย สำหรับรถยนต์ Land Rover
และรถยนต์โดยสาร Yutong จากประเทศจีน

โดยบริษัทฯ มีบริษัทย่อยและบริษัทร่วม รวมทั้งสิ้น 9 แห่ง
ซึ่งมีการประกอบธุรกิจที่เกี่ยวเนื่องสนับสนุนซึ่งกันและกัน หรือใกล้เคียงกัน
เพื่อให้มีการทำธุรกิจที่ครบวงจรมากขึ้น และเป็นการกระจายความเสี่ยงทางธุรกิจ
โดยแต่ละบริษัทมีลักษณะการประกอบธุรกิจดังนี้

-   บริษัท ไทยรุ่งยูเนี่ยนคาร์ จำกัด (มหาชน) ประกอบธุรกิจหลัก 3 ธุรกิจ ได้แก่

-   การออกแบบและพัฒนาผลิตภัณฑ์ มุ่งเน้นด้านการพัฒนาผลิตภัณฑ์รถยนต์ดัดแปลงประเภทต่าง ๆ

-   การผลิตชิ้นส่วนโลหะและพลาสติก เพื่อจำหน่ายให้ลูกค้ากลุ่มรถยนต์, กลุ่มรถจักรยานยนต์
    และเพื่อใช้ภายในบริษัทฯ เอง
    และส่งชิ้นส่วนของรถอเนกประสงค์ออกไปจำหน่ายในต่างประเทศ

-   การรับจ้างประกอบ และดัดแปลงรถยนต์ต่าง ๆ เพื่อเป็นรถสเตชั่นวากอน
    หรือรถอเนกประสงค์ 7 ที่นั่ง และรถใช้งานเฉพาะด้าน (Special Purpose Vehicle)
    เช่น รถฉุกเฉินเคลื่อนที่เร็ว, รสบัส, รถตู้, รถพยาบาล, รถห้องเย็น, รถมินิบัส เป็นต้น

    -   บริษัท ไทยรุ่ง ทูลส์ แอนด์ ไดส์ จำกัด ซึ่งเป็นบริษัทย่อย
        ประกอบธุรกิจด้านการสร้างแม่พิมพ์และอุปกรณ์การผลิต
        โดยได้รับการส่งเสริมการลงทุนจาก BOI

    -   บริษัท ไทยออโต้ เพรสพาร์ท จำกัด ซึ่งเป็นบริษัทย่อย เริ่มเปิดดำเนินการในเดือน
        มิถุนายน 2545 ตั้งโรงงานอยู่ในนิคมอุตสาหกรรมอมตะซิตี้ อินดัสเทรียล เอสเทรส
        อำเภอปลวกแดง จังหวัดระยอง เพื่อรองรับการขยายกำลังการผลิตชิ้นส่วน
        โดยได้รับการส่งเสริมการลงทุนจาก BOI เพื่อจำหน่ายให้ลูกค้ากลุ่มรถยนต์
        กลุ่มรถจักรยานยนต์ ในพื้นที่บริเวณอีสเทอร์น ซีบอร์ด และบริเวณใกล้เคียง
        รวมถึงตลาดส่งออกด้วย และในปี 2548
        ได้เริ่มขยายไปสู่การผลิตและจำหน่ายชิ้นส่วนพลาสติกเพิ่มขึ้น

    -   บริษัท ไทย วี.พี. ออโต้เซอร์วิส จำกัด ซึ่งเป็นบริษัทย่อย
        ประกอบธุรกิจด้านจำหน่ายอะไหล่ และศูนย์บริการหลังการขาย
        สำหรับรถอเนกประสงค์ของบริษัท ไทยรุ่งยูเนี่ยนคาร์ จำกัด (มหาชน) ซึ่งในปี 2548
        ได้ขยายธุรกิจไปยังชิ้นส่วนพลาสติกตกแต่งรถ (Accessory Part) ในนาม “Parto”
        และในปี 2550 ได้เป็นตัวแทนนำเข้าและจำหน่ายรถยนต์โดยสาร ภายใต้แบรนด์
        “Yutong” จากประเทศจีน เพื่อเป็นการขยายธุรกิจใหม่ ๆ เพิ่มขึ้น ทั้งนี้บริษัท ไทย
        วี.พี. ออโต้เซอร์วิส จำกัด มีบริษัทย่อย 2 แห่ง ได้แก่

        -   บริษัท ไทยอัลติเมทคาร์ จำกัด (เข้าลงทุนในปี 2544)
            เพื่อขยายธุรกิจประเภทการจำหน่ายรถยนต์ โดยเป็นตัวแทนจำหน่าย
            และศูนย์บริการหลังการขายสำหรับรถยนต์ Land Rover
            รวมทั้งเป็นผู้จำหน่ายอุปกรณ์รถอเนกประสงค์ และอะไหล่ต่าง ๆ

        -   บริษัท ทีอาร์ยู ลีสซิ่ง จำกัด (ร่วมจัดตั้งขึ้นในปี 2548)
            โดยมีวัตถุประสงค์เพื่อดำเนินธุรกิจทางการเงิน
            เพื่อเป็นการสนับสนุนธุรกิจการขายรถของกลุ่มบริษัท
            แต่เนื่องจากยังมิได้มีการเปิดดำเนินการ ดังนั้นในปี 2550 จึงได้ทำการลดทุนลง
            75% ปัจจุบันคงเหลือทุนจดทะเบียน 15 ล้านบาท

    -   บริษัท ไทยออโต้ บอดี้ แอสเซมบลี้ จำกัด ซึ่งเป็นบริษัทย่อย ตั้งอยู่ที่ อ.บ้านบึง จ.ชลบุรี
        จัดตั้งขึ้นเพื่อขยายธุรกิจทางด้านการต่อเติมตัวถังรถยนต์ประเภทต่าง ๆ
        เพื่อใช้งานเชิงพาณิชย์ และมีวัตถุประสงค์เฉพาะ เช่น รถฉุกเฉินเคลื่อนที่เร็ว,รถบัส,
        รถตู้, รถห้องเย็น, รถลาก, รถพยาบาล เป็นต้น
        ขณะนี้ยังชะลอการเปิดดำเนินการไว้ก่อน

    -   บริษัท เดลต้า-ทีอาร์ จำกัด เป็นบริษัทร่วมทุนกับบริษัท Delta Kogyo ประเทศญี่ปุ่น
        เพื่อผลิตเบาะรถยนต์และอุปกรณ์ที่เกี่ยวเนื่องกับเบาะรถยนต์

    -   บริษัท ไทยออโต้ คอนเวอชั่น จำกัด เป็นบริษัทร่วมทุนกับกลุ่มบริษัท โตโยต้า มอเตอร์
        ดำเนินการพัฒนาผลิตภัณฑ์และติดตั้งอุปกรณ์ตกแต่งพิเศษสำหรับ Special Purpose
        Vehicle

    -   บริษัท เดลต้า ไทยรุ่ง จำกัด เป็นบริษัทร่วมทุนกับบริษัท Delta Kogyo ประเทศญี่ปุ่น
        ซึ่งเพิ่งจัดตั้งบริษัทขึ้นใหม่ในปี 2550 เพื่อประกอบธุรกิจผลิตเบาะรถยนต์
        ชิ้นส่วนและอุปกรณ์ต่าง ๆ สำหรับรถยนต์ โดยตั้งโรงงานอยู่ในนิคมอุตสาหกรรมอมตะซิตี้
        อินดัสเทรียล เอสเทรส อำเภอปลวกแดง จังหวัดระยอง

นโยบายการแบ่งการดำเนินงานของบริษัทฯ ในกลุ่ม ให้บริษัทย่อยแต่ละบริษัทประกอบธุรกิจ
โดยการดำเนินธุรกิจให้มีกำไร ด้วยความสามารถในการประกอบธุรกิจของบริษัทย่อยนั้น ๆ
และภายใต้กรอบนโยบายจากบริษัทแม่

สำหรับธุรกิจรถอเนกประสงค์ ลูกค้าของบริษัทฯ คือตัวแทนจำหน่ายของบริษัทตรีเพชรอีซูซุเซลล์
จำกัด และตัวแทนจำหน่ายของบริษัท เชฟโรเลต เซลส์ (ประเทศไทย) จำกัด
สำหรับธุรกิจผลิตชิ้นส่วน มีบริษัท อาปีโก อมตะ จำกัด และบริษัท อีซูซุมอเตอร์ (ประเทศไทย)
จำกัด เป็นลูกค้ารายใหญ่ที่สำคัญ ซึ่งบริษัทฯ มีความสัมพันธ์ที่ดีกับลูกค้าตลอดมา และในปัจจุบันบริษัทฯ
ก็ได้พยายามขยายฐานลูกค้าออกไปยังกลุ่มต่าง ๆ ทั้งภายในประเทศ และต่างประเทศ
เพื่อเป็นการลดความเสี่ยง และเสริมความแข็งแกร่งของธุรกิจ
รวมทั้งการขยายธุรกิจไปสู่การผลิตชิ้นส่วนพลาสติก และอุปกรณ์ตกแต่ง (Accessory Part)
นอกจากนี้ยังขยายช่องทางธุรกิจไปยังการเป็นตัวแทนจำหน่ายและศูนย์บริการหลังการขายสำหรับรถยนต์
Land Rover และรถยนต์โดยสาร ภายใต้แบรนด์ Yutong จากประเทศจีน

จากการแข่งขันที่รุนแรงขึ้นในอุตสาหกรรมดัดแปลงต่อเติมตัวถังรถยนต์ ชิ้นส่วนและแม่พิมพ์
โดยเฉพาะคู่แข่งที่เป็นบริษัทข้ามชาติ บริษัทฯ จึงมีแนวทางในการดำเนินธุรกิจเชิงรุก
โดยการแสวงหาพันธมิตรจากต่างประเทศ
เพื่อร่วมลงทุนและขยายฐานธุรกิจด้านชิ้นส่วนทั้งโลหะและพลาสติก
งานรับจ้างประกอบรถยนต์จากผู้ผลิตรถยนต์ยี่ห้อต่าง ๆ เพื่อขายทั้งในและต่างประเทศ
ตลอดจนงานแม่พิมพ์และอุปกรณ์การผลิต
เพื่อให้ได้ประโยชน์ตามความเติบโตของอุตสาหกรรมยานยนต์โดยรวมซึ่งมีมูลค่าสูงและเติบโตอย่างต่อเนื่อง
ดังจะเห็นได้จากการที่บริษัทฯ ได้ร่วมกับบริษัท Delta Kogyo ประเทศญี่ปุ่น จัดตั้งบริษัท เดลต้า
ไทยรุ่ง จำกัด ขึ้นในปี 2550 เพื่อผลิตเบาะรถยนต์ ชิ้นส่วนและอุปกรณ์ต่าง ๆ สำหรับรถยนต์
และเพื่อเป็นการรองรับการขยายตัวของอุตสาหกรรมชิ้นส่วนยานยนต์ในอนาคต

บริษัทฯ มีนโยบายที่จะผลิตสินค้าให้ได้คุณภาพระดับมาตรฐานสากล
และคำนึงถึงการมีส่วนร่วมในการรักษาสิ่งแวดล้อม ดังที่บริษัทได้รับการรับรองระบบ ISO
9001:2000 ISO/TS 16949:2002 และ ISO 14001:2004
รวมทั้งการผลิตสินค้าให้ได้ตามความต้องการของลูกค้าในเวลาที่กำหนด โดยใช้ต้นทุนตามเป้าหมาย
นำเทคโนโลยีที่เหมาะสมมาใช้ในกระบวนการออกแบบ การผลิต
และการจัดการให้มีประสิทธิภาพอย่างจริงจัง
รวมทั้งยกระดับความรู้ความสามารถของพนักงานทุกระดับให้ทันกับการเปลี่ยนแปลงของโลกภายนอกโดยมีสภาพแวดล้อมการทำงานที่ดี
มีความปลอดภัยในการทำงาน มีส่วนร่วมในการรักษาสิ่งแวดล้อม
และสร้างสำนึกในความรับผิดชอบต่อสังคม
นอกจากนี้ยังมีแนวทางในการดำเนินงานทั้งในระดับคณะกรรมการบริษัท ผู้บริหาร
และพนักงานของบริษัทฯ
ที่สอดคล้องกับหลักการการกำกับดูแลกิจการที่ดีของตลาดหลักทรัพย์แห่งประเทศไทย

บริษัทฯไม่มีข้อพิพาททางกฎหมาย

บริษัทฯ มีคณะกรรมการบริษัท คณะกรรมการตรวจสอบ และคณะกรรมการชุดย่อยต่าง ๆ
ซึ่งมีการปฏิบัติตามหลักการกำกับดูแลกิจการที่ดี
ซึ่งเป็นไปตามแนวทางของตลาดหลักทรัพย์แห่งประเทศไทย โดยในปี 2550 นี้บริษัทฯ
ได้รับผลการประเมินคุณภาพการจัดประชุมสามัญผู้ถือหุ้น ประจำปี ตามแบบ AGM Checklist
ในระดับ “ดี” จากสำนักงานคณะกรรมการกำกับหลักทรัพย์และตลาดหลักทรัพย์ (กลต.)
ร่วมกับสมาคมส่งเสริมผู้ลงทุนไทย (สำหรับการประเมินด้านการกำกับดูแลกิจการ
ของสมาคมส่งเสริมสถาบันกรรมการบริษัทไทย (IOD) นั้น ทาง IOD งดการประเมินในปี 2550
เนื่องจากมีการเปลี่ยนแปลงหลักเกณฑ์)
อย่างไรก็ตามบริษัทยังคงมีนโยบายที่จะยกระดับการกำกับดูแลกิจการของบริษัทให้ดียิ่งขึ้นต่อไป

  --------------------------------------- ---------- ---------- ----------
  เงินกู้ยืมระยะสั้นจากกิจการที่เกี่ยวข้องกันเพิ่มขึ้น                           -

  --------------------------------------- ---------- ---------- ----------